Kiyev aeroportida Isroilga ekstraditsiya qilinayotgan narkosavdogar g‘oyib bo‘ldi

Kiyevning "Borispol" aeroportida Isroilga ekstraditsiya qilinishi kerak bo‘lgan AQSh fuqarosi g‘oyib bo‘ldi. Bu haqda Kiyev prokuraturasi ma'lum qildi. Politsiyaning aniqlik kiritishicha, uning ismi Amos Dov Silver bo‘lib, u narkosavdogarlikda gumon qilinmoqda.
U xalqaro qidiruvda bo‘lib, martda Ukrainada qo‘lga olingan. 15 avgust kuni u Ukraina xavfsizlik xizmati xodimlari konvoyi aeroportga olib kelganidan so‘ng g‘oyib bo‘lgan. Kiyev politsiyasi matbuot xizmatining bildirishicha, uning bilagidan elektron bilaguzuk yechib olingan va pasport nazoratidan so‘ng u duty free hududida yo‘qolib qolgan.
Ushbu holat bo‘yicha jinoyat ishi qo‘zg‘atilgan.
Amos Dov Silver AQSh va Isroil fuqarosi hisoblanadi. U Telegrass marixuanasini sotish bo‘yicha yirik xalqaro internet tarmoq asoschisi hisoblanadi.